Karin Nødgaard (DF), 2009-12-01:
Det var baggrunden for, at der i forbindelse med finansloven for 2006 blev indgået en bred politisk aftale om, at der skulle laves en ordning de kommende 4 år om en huskunstnerordning, et billedkunstnerisk grundkursus, det såkaldte BKG, og så kulturskoler.
Jeg synes, at det i denne forbindelse er vigtigt at fastslå, at når der fra statens side gives statsstøtte til projekter, er det ikke ensbetydende med, at de for evigt skal fortsætte på samme vilkår.
Forhåbentlig vil det i den periode, som statsstøtten ydes, vise sig, om det er en ordning, der er værd at føre videre, og i givet fald må der kigges på, hvorledes finansieringen skal være, og hvorfra den skal komme.
Det er jo ikke altid givet, at det er staten, som skal fortsætte som den økonomisk ydende part.
I dag har vi store kommuner, og det viser sig jo, at man i mange af disse faktisk prioriterer kulturen højt.
Derfor må det også kunne forventes, at de spiller en stor rolle, når det gælder om at videreføre initiativer, som viser sig at kunne give positive gevinster for kommunens borgere og på sigt have nogle sidegevinster, så der måske kan spares på andre områder.
I forbindelse med huskunstnerordningen er der ikke tvivl om, at det er en ordning, som har nogle af disse gevinster både på kort og på lang sigt.
Dansk Folkeparti har selvfølgelig med interesse læst den evaluering, som der er lavet af ordningen, og har noteret sig Kunstrådets kommentarer.
Det var en af årsagerne til, at Dansk Folkeparti ved de netop afsluttede finanslovforhandlinger med regeringen satte dette område højt på den kulturpolitiske dagsorden.
Derfor blev det besluttet at afsætte 10,4 mio. kr. årligt i perioden 2010-2013 til at fortsætte ordningen, som har til formål at fremme børn og unges møde med kunsten og de kreative fag.
Her etableres der en mulighed for at tilknytte kunstnere til kunstprojekter med børn og unge i skoler og institutioner.
I og med at finansloven forventes vedtaget senere på måneden, kan det måske forekomme lidt ejendommeligt, at vi i dag har dette forslag til debat.
Vi har jo gjort det meste af det, der foreslås.
Men når det er sagt, synes jeg, det er fint, at vi også i Folketingssalen får mulighed for at fremhæve, hvilke gode ting Dansk Folkeparti sammen med regeringen faktisk gennemfører, også på kulturområdet, og at vi ønsker noget på dette område.
Forskellen på Dansk Folkeparti og forslagsstillerne er jo nok, at vi ud fra de økonomiske rammer, som Danmark har, udmønter ressourcer, som er realistiske, og ikke kommer med overbud, som, når alt kommer til alt, kan være svære at realisere.
Dansk Folkeparti er i de senere år gået til finanslovforhandlingerne med ønsker om at styrke børn og unges møde med kulturen.
Det er sket på dette område, som vi drøfter i dag, men det er også sket på musik- og idrætsområdet.
Det er vi meget tilfredse med.
Selvfølgelig kan der altid bruges flere penge, også til kulturen, men det er vigtigt, at pengene er til stede, inden der disponeres over dem.
Det har altid været det primære for Dansk Folkeparti.
I beslutningsforslaget skrives der, at forslagsstillerne ønsker puljen til forsøg med kulturskoler og billedkunstneriske grundkurser m.v. videreført.
Med denne formulering anerkender man, at der er tale om forsøg, og det synes jeg er vigtigt at hæfte sig ved.
Nu har der vist sig en vis tilfredshed med forsøgene, og derfor ligger der jo et incitament for kommunerne, som er blevet større, til at fortsætte og videreudvikle og gerne på tværs af kommunegrænser.
Intentionen med forsøg er at finde ud af, om de viser sig bæredygtige og dermed er noget, der kan satses på, også lokalt.
Dansk Folkeparti er yderst tilfredse med, at vi også fremover vil opleve, at børn og unge får mulighed for at møde og opleve kunst på et højt professionelt niveau i deres hverdag, og at de får mulighed for selv at udfolde sig kunstnerisk til glæde for dem selv og deres omgivelser.
Jeg er glad for, at vi har debatten i dag, men selve forslaget kan vi af gode grunde ikke støtte, da vi i Dansk Folkeparti jo har besluttet at videreføre huskunstnerordningen gennem den finanslovbevilling på over 41 mio. kr., som der er afsat over de næste 4 år.